Janubiy Koreya prezidenti dugonasi hibsga olindi

Janubiy Koreya prokuraturasi prezidentlik hokimiyatini suiiste'mol qilish bilan bog‘liq mojaroda bosh gumonlanuvchi bo‘lgan Chxve Sun Silni hibsga oldi. Bu haqda TASS axborot agentligi xabar bermoqda. 
"So‘roq vaqtida Chxve barcha ayblovlarni (davlat ishlariga aralashuv va hokimiyat vakillariga ta'sir ko‘rsatish) inkor etdi. Bundan tashqari, u tomondan isbotlarning yo‘q qilib yuborilishi xavfi bor. Avval u xorijda yashagan, uning Koreyada doimiy yashash manzili yo‘q va bu uning qochib ketishi mumkinligidan darak beradi", deb aytdi prokuratura xodimi. Prokuratura xodimining aytishicha, 60 yoshli ayol "juda beqaror ruhiy holatda" bo‘lib, ozodlikka chiqadigan bo‘lsa "u bilan istalgan kutilmagan hodisa ro‘y berishi" mumkin. 
Xodimning aytishicha, ushbu holatlarni inobatga olib, ayolni 48 soatga ushlab turishga qaror qilingan. Bu muddat yakunlangandan so‘ng uni hibsga olishga order berilishi mumkin.
Chxve Sun Sil 31 oktabrda ko‘ngilli ravishda prokuraturaga keldi. Janubiy Koreya prezidenti Pak Kin Xening yaqin dugonasi va mahalliy diniy sektalardan birining marhum yetakchisi qizi bundan bir kun avval Yevropada 2 oy bo‘lgandan keyin Janubiy Koreyaga kelgandi. Ayolning advokati aytishicha, u Koreyaga tergov bilan hamkorlik qilish uchun kelgan va buni to‘liq tarzda amalga oshirmoqchi.
Ayol Janubiy Koreyaning yirik korporatsiyalarini u bilan bog‘liq ikkita jamg‘arma – Mir va K-Sports’ga ko‘p millionlik xayr-ehsonlar qilishga majbur qilishda o‘z ta'siridan foydalanganlikda ayblanmoqda. Ba'zi OAV ta'kidlashicha, u jamg‘armalar orqali 53 ta kompaniyadan 80 mlrd von (72 mln dollar) miqdorida mablag‘ olgan. Taxminlarcha, bu mablag‘lardan bir qismi ayol tomonidan xorijda ko‘chmas mulk sotib olishga va qizining o‘qishi pulini to‘lashga ishlatilgan. Bundan tashqari, u 250 ming dollarlik bank krediti olishda firibgarlik qilishda ayblanmoqda.
Janubiy Koreya prezidenti esa o‘z dugonasiga davlat ishlariga aralashishga imkon berganlikda gumon qilinmoqda. Prezident jumladan dugonasiga maxfiy va muhim hujjatlarni, xususan, o‘zining nutqlari matnini berishda, ularga tuzatishlar kiritishga ruxsat berishda va shu tariqa mamlakatning siyosati va iqtisodiyotiga bevosita ta'sir qilishga imkon berishda ayblanmoqda. Ma'lum qilinishicha, davlat xizmati va davlat siridan voqif bo‘lishga hech qanday aloqasi bo‘lmagan Chxve Sun Sil xodimlarni tayinlash va prezident ma'muriyati ishlariga aralashib kelgan.